## La Generalitat inicia la reconstrucció de dos passos sobre el barranc del Murtal de Godelleta amb una inversió de 3,2 milions d’euros

*** Estes obres formen part del pla de recuperació de carreteres, ponts i passarel·les de titularitat municipal, que està executant la Generalitat
* La Conselleria de Medi Ambient, Infraestructures i Territori actuarà en 49 infraestructures de competència local en 25 municipis**

La Generalitat ha iniciat esta setmana els treballs de reconstrucció de dos passos sobre el barranc del Murtal de Godelleta arrasats per la riuada, que unien el nucli urbà amb diverses urbanitzacions. Estes obres formen part del pla de recuperació de carreteres, ponts i passarel·les de titularitat municipal i tenen una inversió de 3,2 milions d’euros.

Així ho ha confirmat el conseller de Medi Ambient, Infraestructures i Territori, Vicente Martínez Mus, després de l’adjudicació dels treballs d’emergència, que han permés començar ja amb les labors de neteja del llit i restablir el trànsit normal, així com garantir la seguretat de les persones usuàries d’estes vies.

D’esta manera, després de les primeres inspeccions dels tècnics de la Direcció General d’Infraestructures i Projectes Urbans en la zona, s’iniciaran les actuacions, que consistixen, en primer lloc, a buidar la zona del llit enfront de possibles pluges, després es completarà la presa de dades per a definir les obres de reconstrucció i, per acabar, es realitzaran els sondejos i les cales per a calcular les fonamentacions de les estructures.

A continuació, els treballs se centraran en la definició completa de les obres i a realitzar els càlculs estructurals sense perjuí dels treballs complementaris que es puguen executar en paral·lel, com ara la restauració de rebliments, el condicionament i la protecció dels llits.

**Pla de recuperació**

Estes obres aprovades pel Consell s’emmarquen en el pla de recuperació de carreteres, ponts i passarel·les locals de la Generalitat, acordat per la Conselleria de Medi Ambient, Infraestructures i Territori amb el Ministeri de Transports i Mobilitat Sostenible, pel qual s’actuarà en 49 infraestructures de competència local en 25 municipis.

Segons este acord, a la Generalitat correspon la recuperació d’infraestructures dels municipis d’Albal, Alcàsser, Aldaia, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Massanassa, Montserrat, Pedralba, Picassent, Requena, Siete Aguas, Sinarcas, Sot de Chera i Torrent. Per la seua banda, el Govern durà a terme actuacions en els municipis d’Aldaia, Alfafar, Almussafes, Manises, Paiporta, Picanya, Real, Riba-roja i Xirivella.

En els municipis d’Algemesí, Beniparrell, Buñol i Catarroja part de les obres les escometrà l’Administració autonòmica i part l’estatal i, per a fer-ho, tan sols s’assumirà l’exercici de competències en determinades infraestructures.

Fecha: 12/12/2024